Tel Aviv

Tel Aviv-Yafo ehk Tel Aviv (heebrea תל־אביב 'kevade küngas', araabia تَلْ أَبِيبْ-يَافَا) on suuruselt teine linn Iisraelis, Tel Avivi ringkonna keskus ja tähtis tööstuskeskus. Iisraeli riik kuulutas Jeruusalemma seadusega 1980. aastal riigi pealinnaks küll Jeruusalemma, kuid ÜRO Julgeolekunõukogu resolutsioon nr. 478 (20. augustist 1980) kuulutas selle seaduse kehtetuks ning ÜRO ja enamik maailma riike tunnustab siiani Iisraeli pealinnana Tel Avivi.

Linn asub Vahemere ääres.

Tel Avivis paiknevad paljude riikide saatkonnad, sealhulgas Eesti Vabariigi Suursaatkond Iisraelis.

Ajalugu
Linn on asutatud 1909. aastal. 4.novembril 1949 liideti Yafo Tel Avivi linnaga ning viimase ametlikuks nimeks sai Tel Aviv-Yafo.

Yafot on esimest korda maininud Thutmosis III 1470 eKr. Asustus Yafos on teada juba keskmisest pronksiajast. Korduvalt on Yafot mainitud Piiblis sadamana.

 Nime päritolu 
Väljend "tel aviv" tähendab heebrea keeles nii 'kevade küngas' kui ka 'taassünni küngas'.

Kui Nahum Sokolov tõlkis Theodor Herzli raamatu "Altneuland" ("Vana uus maa") heebrea keelde, pani ta tõlke pealkirjaks "Tel Aviv". Sokolov võttis selle Hesekieli raamatust 3:15, kus Hesekiel räägib oma nägemustest pärast kohtumist Issandaga taevas: "Ja ma tulin Tel-Abibi vangide juurde, kes elasid Kebari jõe ääres; ja seal, kus nad elasid, istusin ma vaikides nende keskel seitse päeva." www.piibel.net

Seda nime peeti sobivaks kehastama iidse juutide kodumaa taassünni ideed. Täpsemalt väljendudes tähendab "tel" mitte mäge, vaid arheoloogilist leiupaika, kus üksteise peal asuvad eri vanusega kultuurkihid.

 Kliima 
Tel Avivis on vahemereline kliima kuumade ja kuivade suvede ning märgade talvedega. Aastas on rohkem kui 300 päikeselist päeva.

Temperatuuri absoluutne maksimum Tel Avivis on +43 °C, absoluutne miinimum -1,9 °C. Pärast 1950. aastat ei ole linnas korralikku lumesadu olnud. Ka selgetel talvehommikutel ei lange õhusoojus naljalt alla +6 °C.

Läheduse tõttu merele on Tel Avivis aasta keskmine sademehulk üsna suur, 531 mm. Juunist septembrini on kuu keskmine sademete hulk 0 mm, seevastu detsembris ja jaanuaris 126 mm. Suvel ei saja vihma sellest hoolimata, et õhuniiskus võib üsna suur olla.

Rahvastik
Tel Avivis on 404 400 elanikku (2010; koos linnastuga 3 325 700).

Majandus
2008. aastal oli Tel Avivi SKP 122 miljardit dollarit., ukmediacentre.pwc.com, vaadatud 1.05.11

 Haridus 
Tel Avivis asuvad kõrgkoolid
 Tel Avivi Ülikool
 Tel Aviv-Yafo Kolledž
 Tel Aviv-Yafo Tehnoloogia Kolledž
 Levinsky Õpetajate seminar.

 Sport 
Jalgpalliklubid Bne Yehuda, HaPo'el Tel Aviv ja Maccabi Tel Aviv mängivad Iisraeli kõrgliigas.

 Sõpruslinnad 
Tel Avivil on alates 2011. aastast 29 sõpruslinna:

  Toulouse (Prantsusmaa, alates 1962)
  Philadelphia (USA, alates 1967)
  Köln (Saksamaa, alates 1979)
  Maini-äärne Frankfurt (Saksamaa, alates 1980)
  Bonn (Saksamaa, alates 1983)
  Buenos Aires (Argentina, alates 1988)
  Budapest (Ungari, alates 1989)
  Belgrad (Serbia, alates 1990)
  Essen (Saksamaa, alates 1992)
  Sofia (Bulgaaria, alates 1992)
  Varssavi (Poola, alates 1992)
  Cannes (Prantsusmaa, alates 1993)
  Łódź (Poola, alates 1994)
  Milano (Itaalia, alates 1994)
  Saloniki (Kreeka, alates 1994)  Peking (Hiina, alates 1995)
  New York (USA, alates 1996)
  Barcelona (Hispaania, alates 1998)
  Izmir (Türgi, alates 1998)
  Gaza (Palestiina, alates 1998)
  Almatõ (Kasahstan, alates 1999)
  Chişinău (Moldova, alates 2000)
  Incheon (Lõuna-Korea, alates 2000)
  Limassol (Küpros, alates 2000)
  Moskva (Venemaa, alates 2000)
  São Paulo (Brasiilia, alates 2004)
  Viin (Austria, alates 2005).
  Pariis (Prantsusmaa, alates 2010)
  Ottawa (Kanada, alates 2011).

Lisaks on Tel Avivil partnerlussuhe Los Angelesega (USA).

 Viited 

Kategooria:Iisraeli linnad